
REFERAT DE APROBARE
la proiectul de hotărâre privind aprobarea primirii UAT  Municipiul Buzău, în calitate de  membru asociat la Asociația de Dezvoltare Intercomunitară “Eco Buzău 2009”

	Serviciul de salubrizare reprezintă unul dintre serviciile publice esențiale, cu impact direct asupra calității vieții cetățenilor, a sănătății publice și a protecției mediului înconjurător. Organizarea eficientă și durabilă a acestui serviciu constituie o responsabilitate fundamentală a autorităților administrației publice locale.
	În prezent, la nivelul județului Buzău nu este implementat un Sistem de Management Integrat al Deșeurilor (SMID) funcțional, ceea ce determină o abordare neunitară a activităților de salubrizare și generează dificultăți în atingerea obiectivelor stabilite prin legislația națională și europeană în domeniul gestionării deșeurilor. În aceste condiții, devine necesară identificarea unor soluții eficiente de organizare și coordonare a serviciului, care să permită optimizarea costurilor, creșterea calității serviciilor și respectarea cerințelor de mediu.
	Asociația de Dezvoltare Intercomunitară “Eco Buzău 2009” reprezintă un cadru instituțional adecvat pentru realizarea cooperării între unitățile administrativ-teritoriale din județ, în vederea gestionării în comun a serviciului de salubrizare. Prin intermediul acestei structuri asociative se creează premisele unei abordări integrate, care să permită planificarea și implementarea unor soluții unitare, precum și dezvoltarea infrastructurii necesare în domeniul gestionării deșeurilor.
	Aderarea Municipiului Buzău la această asociație oferă posibilitatea participării active la procesul decizional privind organizarea și funcționarea serviciului de salubrizare la nivel intercomunitar, precum și la stabilirea direcțiilor de dezvoltare în acest domeniu. Totodată, aceasta contribuie la consolidarea cooperării instituționale la nivel județean și la crearea unui cadru favorabil pentru atragerea de finanțări destinate modernizării infrastructurii și îmbunătățirii serviciilor publice.
	Prin aderarea la Asociația de Dezvoltare Intercomunitară “Eco Buzău 2009”, Municipiul Buzău își asumă un rol activ în dezvoltarea unui sistem de gestionare a deșeurilor eficient și sustenabil, adaptat cerințelor actuale și viitoare, inclusiv în perspectiva realizării unui sistem integrat la nivel județean.
	Având în vedere cele expuse, precum și necesitatea asigurării unui serviciu de salubrizare modern, eficient și conform cu normele legale în vigoare, consider că primirea Unității Administrativ Teritoriale  Municipiul Buzău, în calitate de  membru asociat la Asociația de Dezvoltare Intercomunitară “Eco Buzău 2009”, este oportună și justificată.
	Față de cele prezentate, în conformitate cu prevederile OUG nr. 57/2019 , privind Codul administrativ , actualizata, supun spre dezbatere și aprobare Consiliului Local al Comunei Pârscov proiectul de hotărâre privind aprobarea primirii Unității Administrativ Teritoriale  Municipiul Buzău, în calitate de  membru asociat la Asociația de Dezvoltare Intercomunitară “Eco Buzău 2009”, în forma propusă.

